มันนี่ทูเดย์
เบิกงบถล่มทลาย 1.37 ล้านล้าน
24 เม.ย. 2556

เบิกงบถล่มทลาย 1.37 ล้านล้าน
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า ฐานะการคลังของรัฐบาลตามระบบกระแสเงินสดในช่วงครึ่งแรกของปีงบประมาณ 2556 รัฐบาลมีรายได้ 9.57 แสนล้านบาท สูงกว่าช่วงเดียวกันปีที่แล้ว 1.45 แสนล้านบาท หรือเพิ่มขึ้น 17.9% 
ปัจจัยหลักมาจากการเก็บภาษีสรรพสามิตรถยนต์ และการจัดเก็บภาษีมูลค่าเพิ่มที่สูงขึ้นกว่าปีก่อนจำนวนมาก 
ขณะที่การเบิกจ่ายเงินงบประมาณก็สามารถทำได้ดี โดยมีการเบิกจ่ายไปแล้วถึง 1.37 ล้านล้านบาท สูงกว่าช่วงเดียวกันของปีที่แล้ว 1.02 แสนล้านบาท คิดเป็นสัดส่วนที่เพิ่มขึ้น 8.1% ทำให้ดุลเงินงบประมาณขาดดุล 4.14 แสนล้านบาท เมื่อรวมกับดุลเงินนอกงบประมาณที่ขาดดุลอีก 1.15 แสนล้านบาท ส่งผลให้รัฐบาลขาดดุลเงินสดรวม 5.29 แสนล้านบาท 
ขณะที่ปริมาณเงินคงคลัง ณ สิ้นเดือน มี.ค. 2556 มีจำนวนทั้งสิ้น 1.94 แสนล้านบาท สูงกว่าช่วงเดียวกันปีที่แล้ว 160.5%
เมินเก็บ VAT เก็งกำไรทอง
นางจิตรมณี สุวรรณพูล ที่ปรึกษากรมสรรพากร กล่าวว่า แม้จะมีการลงทุนเก็งกำไรในทองคำจำนวนมาก แต่กรมสรรพากรจะยังไม่มีการเก็บภาษีมูลค่าเพิ่มจากผู้ซื้อทองคำ โดยในปัจจุบันกรมสรรพากรเก็บภาษีมูลค่าเพิ่ม (แวต) จากร้านค้าทองเพียงอย่างเดียว โดยให้คิดจากส่วนต่างของราคาทองหรือกำไรทองที่ร้านค้าทองขายได้ เช่น ร้านค้าซื้อทองมามูลค่า 1 หมื่นบาท และจำหน่ายออกไปได้ 1.5 หมื่นบาท ก็ให้นำส่วนต่างหรือกำไร 5,000 บาท มาเสียภาษีแวต ไม่ได้เก็บโดยตรงจากผู้มาซื้อทองจากร้านค้าเหมือนสินค้าอื่นๆ 
“การซื้อขายทองเป็นกรณีพิเศษกว่าสินค้าอื่น มีการซื้อขายตลอดเวลา ไม่ได้ซื้อขายครั้งเดียวเหมือนเสื้อผ้า หากมีการเก็บภาษีแวตจากการซื้อขายทองคำทุกครั้ง ผู้ประกอบการจะมีปัญหาเสียภาษีจำนวนมาก และอาจส่งผลให้ราคาทองคำเพิ่มสูงขึ้นอีก” นางจิตรมณี กล่าว
ปัจจุบันมีสินค้าบางรายการก็ไม่เก็บภาษีแวต เช่น ผัก ผลไม้ อาหารสด สถานพยาบาล และโรงเรียน